#### D ô v o d o v á s p r á v a

### A) Všeobecná časť

Podľa doterajšej právnej úpravy Najvyšší kontrolný úrad (ďalej len NKÚ), vykoná kontrolu pre potreby Národnej rady Slovenskej republiky na základe jej uznesenia, prijatého v pléne nadpolovičnou väčšinou poslancov Národnej rady Slovenskej republiky.

Navrhuje sa, aby úrad vykonal kontrolu v rozsahu svojej pôsobnosti na podnet najmenej 1/5 poslancov Národnej rady Slovenskej republiky. Návrh je koncipovaný so zreteľom na obdobný právny inštitút vyskytujúci sa v zákone NR SR č. 38/1993 Z. z. o organizácii Ústavného súdu Slovenskej republiky a konaní pred ním a postavení jeho sudcov, ktorý v Tretej časti, v Piatej hlave Všeobecné ustanovenia, §18 ods. 1 písm. a) ustanovuje, že Ústavný súd začne konanie, ak návrh podá najmenej pätina poslancov Národnej rady Slovenskej republiky.

Uplatňovanou zmenou sa zabezpečuje vyváženosť právneho poriadku, legitímna iniciatíva poslancov Národnej rady Slovenskej republiky, ktorí v zastupiteľskej demokracii konajú pred orgánmi štátnej správy v mene a v záujme občanov. Je v záujme občanov, aby činnosť poslancov bola obmedzovaná iba v nevyhnutnom rozsahu. Jestvujúca právna úprava však predstavuje neprimerané obmedzenie.

Znížením kvóra, ktorého dosiahnutie je podmienkou pre vykonanie kontroly úradom, umožní v konkrétnom prípade zvýšenie operatívnosti a uľahčí uplatnenie práva poslancov iniciovať vykonanie kontroly úradom nezávisle od jestvujúceho rozdelenia moci v tom - ktorom volebnom období.

Nový odsek 5 v § 5 ukladá NKÚ povinnosť predložiť správu o výsledku kontroly splnomocnenému zástupcovi skupiny poslancov.

Návrh zákona bude mať neutrálny dopad na štátny rozpočet, nebude mať dopad na rozpočty obcí alebo rozpočty vyšších územných celkov.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

**B) Osobitná časť**

### K Čl. I

**K bodu 1**

V § 5 sa odsek 4 nahrádza novým znením odseku 4, ktorý ukladá Najvyššiemu kontrolnému úradu povinnosť vykonať kontrolu v rozsahu svojej pôsobnosti na podnet najmenej jednej pätiny poslancov Národnej rady Slovenskej republiky.

### K bodu 2

### Do § 5 zákona sa vkladá nový odsek 5, ktorý ukladá povinnosť Najvyššiemu kontrolnému úradu predložiť správu o výsledku kontroly do 30 dní po skončení kontroly podľa § 15 odsek 3 splnomocnenému zástupcovi skupiny poslancov Národnej rady Slovenskej republiky.

Doterajšie odseky 5 a 6 sa označujú ako odseky 6 a 7.

**K Čl. II**

Navrhuje sa, aby zákon nadobudol účinnosť dňom 1. januára 2013.